Document ID: 32011R0559

A BIZOTTSÁG 559/2011/EU RENDELETE
(2011. június 7.)
a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található kaptán, karbendazim, ciromazin, etefon, fenamifosz, tiofanát-metil, triaszulfuron és tritikonazol megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,
mivel:
(1)
A 396/2005/EK rendelet II. melléklete és III. mellékletének B. része megállapítja a kaptán, karbendazim, ciromazin, etefon, fenamifosz, tiofanát-metil, triaszulfuron és tritikonazol megengedett szermaradék-határértékeit (a továbbiakban: MRL).
(2)
A kaptánról a Bizottság azt az információt kapta, hogy azt már nem használják zelleren, spenóton és petrezselymen, tehát a vonatkozó MRL-eket a 396/2005/EK rendelet 17. cikkével összhangban az Európai Élelmiszerbiztonsági Hatóság (a továbbiakban: Hatóság) véleményének kikérése nélkül csökkenteni lehet.
(3)
A Hatóság a ciromazinról végzett értékelésében (2) azt mutatta ki, hogy a saláta tekintetében meghatározott MRL fogyasztóvédelmi szempontból aggodalmakra adhat okot. A Hatóság ezért az MRL csökkentését javasolta. Ezek az aggodalmak az endíviára is érvényesek.
(4)
Dél-Afrika és Németország kiegészítő adatokat nyújtott be a Hatóságnak, amelyek alapján az tovább pontosította a karbendazim (3) és tiofanát-metil (4) fogyasztói expozíciós szintjére vonatkozó korábbi értékelését. A Hatóság arra a következtetésre jutott, hogy a karbendazim MRL-jeit a grépfrút, a narancs és a paradicsom tekintetében, a tiofanát-metil értékeit pedig a paradicsom tekintetében csökkenteni kell.
(5)
Az etefon (5), a fenamifosz (6), a triaszulfuron (7) és a tritikonazol (8) tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének (2) bekezdésével összhangban indokolással ellátott véleményt adott ki. A Hatóság arra a következtetésre jutott, hogy a triaszulfuron MRL-jeit csökkenteni kell az árpa, a zab, a rozs és a búza tekintetében, valamint a fenamifosz MRL-jeit a paradicsom, a padlizsán, a paprika, a görögdinnye, a cukkini, a kelbimbó, a banán, a földimogyoró és az olajos magvak tekintetében csökkenteni, a szőlő tekintetében pedig növelni kell. A tritikonazollal kapcsolatban a Hatóság arra a következtetésre jutott, hogy nem kell módosítani az MRL-eket. Ezen négy anyagnak az új termékek tekintetében ideiglenesen megállapított azon MRL-jeit, amelyek a 396/2005/EK rendelet III. mellékletének B. részében találhatók, a rendelet II. mellékletébe kell átemelni.
(6)
A Hatóság indokolással ellátott véleménye alapján és a tárgy szempontjából jelentős tényezőket figyelembe véve, a megengedett MRL-ekkel kapcsolatos megfelelő módosítások teljesítik a 396/2005/EK rendelet 14. cikke (2) bekezdésében megfogalmazott követelményeket.
(7)
Az új MRL-ek kapcsán - a Kereskedelmi Világszervezeten keresztül - kikérték az Unió kereskedelmi partnereinek véleményét, és megállapításaikat figyelembe vették.
(8)
A módosított MRL-ek érvénybe lépése előtt elegendő időt kell biztosítani arra, hogy a tagállamok és az érdekelt felek felkészülhessenek az MRL-ek módosításából fakadó új kötelezettségek teljesítésére.
(9)
A 396/2005/EK rendelet II. mellékletét és a III. melléklet B. részét ezért ennek megfelelően módosítani kell.
(10)
A termékek zavartalan forgalomba hozatala, feldolgozása és fogyasztása érdekében a rendelet átmeneti intézkedéseket ír elő azokra termékekre, amelyeket az MRL-ek módosítását megelőzően a jogszabályi előírások betartása mellett állítottak elő, valamint azokra, amelyekkel kapcsolatban igazolt, hogy a fogyasztók magas szintű védelme továbbra is biztosított.
(11)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete a következőképpen módosul:
(1)
A II. melléklet e rendelet mellékletének megfelelően módosul.
(2)
A III. melléklet B. részében az efetonra, a fenamifoszra, a triaszulforonra és a tritikonazolra vonatkozó oszlopokat el kell hagyni.
2. cikk
Azon termékekre, amelyeket 2012. január 1-je előtt a jogszabályi előírások betartása mellett állítottak elő, az alábbi hatóanyagok és termékek tekintetében a 396/2005/EK rendelet továbbra is az e rendeletben szereplő módosítások nélkül alkalmazandó:
a)
kaptán: zeller, spenót és petrezselyem;
b)
karbendazim és tiofanát-metil: grépfrútból, narancsból és paradicsomból készült fagyasztott, konzerv-, tartósított és feldolgozott termékek;
c)
fenamifosz: termésükért termesztett zöldségek, banán, olajos magvak és kelbimbó.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2012. január 1-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. június 7-én.

Labels: 20
3
15
6